Herman Bendixen

Herman Bendixen (født 10. august 1919 i Reine i Lofoten, død 22. mars 1977 i Asker) var en norsk billedkunstner, scenograf og dukkemaker.

Han var bosatt i kunstnerboligen Bondilia i Asker fra begynnelsen av 1960-tallet til sin død i 1977. Han deltok aktivt i kulturlivet i Asker, og var med på å starte Asker kunstforening, Asker Maleskole og Askers lokallag av foreningen Bildende Kunstnere.

Kunstnerisk virke

Dukketeater 
På 1960-tallet laget han dukkene til flere av oppsetningene til Julian Strøms Dukketeater, som også ble vist på NRK, blant annet:
 1964: Gjete kongens harer – sendt på NRK første gang den 15. september 1964. Dekorasjon: Herman Bendixen.
 1964: Revestreker og narreleker, en gammel indisk fabel bearbeidet for fjernsyn av Helge Sverre Nesheim – sendt på NRK første gang den 22. desember 1964. Dekorasjon: Herman Bendixen.
 1964: Kjerringa og musungen av Alf Prøysen – sendt på NRK første gang den 22. desember 1964. Dekorasjon: Herman Bendixen.
 1965: Den forvandlede brudgom av Ludvig Holberg – sendt på NRK første gang den 25. mai 1965. Dekorasjon og dukker: Herman Bendixen.

Scenografi (utvalg) 
Bendixen hadde scenografien for flere av NRK Fjernsynsteaterets produksjoner på 1960-tallet.

 1961: Den anstendige skjøgen – drama av Jean-Paul Sartre
 1963: Bacchusfesten –  drama av den østerrikske forfatteren Arthur Schnitzler
 1963: Krapps siste spole – drama av Samuel Beckett
 1964: Truselen (eller Trusselen) – TV-drama av Arnold Wesker
 1964: For å skjule sin nakenhet – drama av Luigi Pirandello
 1965: Trappen, eller Imperiebyggerne – surrealistisk drama av Boris Vian. Produksjonen ble vist 9. november 1965.

Billedkunst 
I 2012 ble det holdt en minneutstilling på Asker Museum med Bendixens malerier.

Familie 
Herman Bendixen var far til billedkunstneren Dora Bendixen.

Referanser

Eksterne lenker 
 Om Herman Bendixen på www.sceneweb.no
 Om Herman Bendixen i Norsk kunstnerleksikon

Norske billedkunstnere
Norske scenografer
Norske dukkemakere
Personer fra Moskenes kommune
Personer fra Asker kommune
Norske TV-arbeidere